**Η Ιερά Μονή Καστρίου**

Το Καστρί, την Αγία Τριάδα, το Κοτσέκι, το Ταμπούρι και την παλιά-πεντάτοξη γέφυρα της Αγίας Τριάδας. Βέβαια, σήμερα λείπει η γέφυρα που υπήρχε στα ανατολικά της Αγίας Τριάδας. Όμως όλη αυτή η περιοχή αυτή παρουσιά­ζει σημαντική ιστορία και έχει ιδιαίτερη αρχαιολογική αξία, κι έτσι πρέ­πει να την δούμε, ξεχωριστά, σαν μια ενιαία περιοχή που χρήζει ανάλο­γης προβολής και ανάδειξης.

Ενδιαφέρον έχει, να ψάξει κανείς, για να μάθει ακόμη περισσότερα για την Αγία Τριάδα, και την παραπάνω περιοχή.

Ξεκινήσαμε λοιπόν να ψάχνουμε μια πολύ παλιά πηγή, τον ξακουστό συγγραφέα και Μητροπολίτη Άρτης, κ. Σεραφείμ Ξενόπουλο ή Σεραφείμ τον Βυζάντιο, που έγραψε το βιβλίο του «Δοκίμιον Ιστορικόν περί Άρτης και Πρεβέζης». Εκεί θα δούμε ότι το εκκλησάκι της Αγίας Τριάδας κτί­στηκε από τον ηγούμενο Λεόντιο, γύρω στα 1856, όπως αναφέρεται σχε­τικά.

Στο βιβλίο αυτό, «Δοκίμιον Ιστορικόν περί Άρτης και Πρεβέζης», που έγραψε ο Μητροπολίτης Άρτης Σεραφείμ Ξενόπουλος ή Σεραφείμ ο Βυ­ζάντιος, όπως λέγονταν, γραμμένο στις 15 Ιουνίου 1884, Κεφάλαιο ΙΣΤ΄, «Περί των σωζομένων ιερών Μονών», σελ. 165-166, αναφέρει τα εξής:

«Η Ιερά Μονή Καστρίου, που βρίσκεται στη μεγάλη Λάκκα(1) Σου­λίου, τιμάται στη Μετάσταση της Θεοτόκου και απέχει περίπου 5 ώρες δυτικά από την Άρτα, κτίστηκε μέσα σε αρχαίο ελληνικό φρούριο, του οποίου τα ερείπια σώζονται ακόμη, όπου βρισκόταν η παλιά ελληνική πόλη Φυλάκη(2), όπως συμπεραίνεται, το 1095, στις βάσεις ειδωλολατρι­κού Ναού(3), και αγιογραφήθηκε με ιερές εικόνες, επί της Αρχιερατείας του Βαρθολομαίου το 1670. Στο Φρούριο αυτό, που έδωσε και το όνομα στη Μονή, δε σώζεται τίποτε αρχαίο εκτός από το Ναό και μερικά ετοι­μόρροπα και ασήμαντα μεσαιωνικά ερείπια σπιτιών και δεξαμενών(4). Η Μονή αυτή κατέχει και καλλιεργήσιμες εκτάσεις γης στη Μαυρή άγνω­στο από ποια χρονική περίοδο (=εξ αμνημονεύτων χρόνων). Στη Μαυρή φαίνονται κάποια αρχαία μεσαιωνικά κτίρια κάποιας αρχαίας πόλεως, στη θέση που σήμερα ονομάζεται Καταφύκι(5). Αυτή η Μονή είχε Μετόχι στο χωριό Παπαδάτες που έχει ερειπωθεί. Ήδη έχει στην κατοχή της Εκ­κλησία της Αγίας Παρασκευής της Ρωμαίας στην Ποδογόρα, που ήταν αρχαία Μονή, που κτίστηκε πριν από αυτήν τη Μονή, το 1025, βρίσκεται σε λοφίσκο με κάποια μικρά οικήματα και προσαρτήθηκε στη Μονή (Καστρίου) το 1835∙ αυτής της αρχαίας Μονής την Εκκλησία που κατα­στράφηκε ανήγειρεν εκ νέου το 1856 ο ηγούμενος ιερομόναχος Λεόντιος, ο οποίος έκτισε Μετόχι και στα Λέλοβα(6), που πυρπολήθηκε πριν μερικά χρόνια και άνοιξε πολλές λιμνώδεις εκτάσεις γης της Μονής και τις έκανε καλλιεργήσιμες. Ακόμη η Μονή έχει και άλλη Εκκλησία με τρούλλο της Αγίας Τριάδος, που βρίσκεται στη θέση Μπόϊτα, κοντά στη γέφυρα, που έκτισε ο ίδιος σε κάποιο λόφο στη δυτική πλαγιά της Λάκ­κας.

Εκτός από την Εκκλησία, το υπόλοιπο μέρος της Μονής αφού κατέρ­ρευσε [η σκεπή;] ήταν ετοιμόρροπο, γιατί ο ηγούμενος εξαιτίας πολλών αιτιών δε μπορούσε να το επισκευάσει και καλλωπίσει, παρότι είχε ανά­γκη αναντίρρητα επισκευής, για να μη καταστραφεί ολοσχερώς(7)∙ τελευ­ταία (=πρόσφατα) έγινε κάποια ανοικοδόμηση νέων οικημάτων, αλλά και πάλι πρόχειρων.

Από τις υπώρειες του λόφου, όπου βρίσκεται η Μονή, πηγάζουν άφ­θονα νερά(8) όπως και απ’ την Ποδογόρα, απ’ τα οποία σχηματίζεται ο ποταμός της Μαυρής, ο οποίος ενώνεται με τον χείμαρρο της Λάκκας, που ονομάζεται Μαυρής, εισέρχεται σε καταβόθρα, που βρίσκεται κοντά στο χωριό Καντζά, εξέρχεται στη Σκάλα(9) του Λούρου και ενώνεται με τον ποταμό Άραχθο∙ και αυτή η Μονή έμεινε στο τουρκικό έδαφος.

Γνωστοί ηγούμενοι είναι:

|  |  |  |  |  |
| --- | --- | --- | --- | --- |
| 1790→ | Κλήμης |  | 1800→ | Δωρόθεος |
| 1837→ | Καλλίνικος |  | 1856→ | Λεόντιοςέως 6 Ιουνίου 1882 |

Η μετάφραση του παραπάνω κειμένου έγινε από την κ. Βάσω Παπα­γιάννη, σύζυγο του Γιώργου, καθηγήτρια φιλόλογο. Εμείς, την ευχαρι­στούμε πολύ για την εργασία της και τον χρόνο που διάθεσε για το περιοδικό μας.

Παραπομπές:

(1)Μεγίστη Λάκκα Σουλίου: Ονομάζονταν η περιοχή από Καντζά μέ­χρι Ρωμανό και Σιστρούνι αμέσως μετά την κατάκτηση του Σουλίου από τον Αλή Πασά, με έδρα τα Λέλοβα (:αρχοντικό Σιώζη, προεστώτος της Λάκκας) και υπάγονταν στον Πασά Άρτας.

(2)Πρόκειται για τις Αρχαίες Βατίες, που τις ταυτοποίησε ο αρχαιολό­γος Σωτήριος Δάκαρης.

(3) Μετά τις αναστηλωτικές εργασίες του Σταύρου Μαμαλούκου και την αποκάλυψη των θεμελίων και τοίχων του παλαιοχριστιανικού ναού, προκύπτει ότι ο αρχικός ναός κτίστηκε παλαιότερα (ίσως επί Ιουστινια­νού, 7ος αιώνας, που επισκεύασε τα φρούρια της αυτοκρατορίας).

(4) Φαίνονται σήμερα οι μεγάλες αρχαίες δεξαμενές σε διάφορα σημεία του φρουρίου. Τα μεσαιωνικά κτίρια, που αναφέρει, ίσως υπήρχαν μέχρι τότε (1880 περίπου).

(5) Προφανώς είναι το μικρό φρούριο στο Καταθίκι.

(6) Πρόκειται για το μέχρι πριν από δεκαετίες μισογκρεμισμένο κτίριο στο ίδιο μέρος, όπου σήμερα είναι ιδιοκτη­σία κ. Δήμου Θρασύβουλου του Θωμά στον κάτω Μαχαλά, πάνω από τον Άγιο Γεώργιο. Δεν υπάρχει πλέον.

(7) Αναφέρεται άραγε σε κάποια άλλα κτίσματα –καταλύματα της Μο­νής που δεν υπάρχουν σήμερα ή αναφέρεται στο κτίριο των κελλιών, του οποίου κτυπήθηκε η σκεπή στην κατοχή από τους Γερμανούς στην υποχώρησή τους (ήδη ημιαναστηλωμένο).

(8) Πηγές Πριάλας (που βρίσκονται στα ανατολικά της Μονής του Καστρίου).

(9) Πρόκειται για τις πηγές Μπάρμπα-Νάκου στα Λιοβούνια και όχι στη Σκάλα του Λούρου (το ΙΓΜΕ έχει εντοπίσει ότι τα υπόγεια νερά της Σκάλας προέρχονται από τη λεκάνη της Κρανιάς). Κατά το 1960, ειδικοί γεωλόγοι έριξαν κόκκινο χρώμα στο νερό της Λιμνοπούλας (Μαυρή), που οδηγούνταν στην μεγάλη (νότια) καταβόθρα, και το ίδιο χρωματι­σμένο νερό ανέβλυζε στις πηγές του Μπάρμπα-Νάκου.

Ευχαριστούμε, τον συμπολίτη μας κ. Παπαγιάννη Γιώργο για τις «Παραπομπές» που είναι δική του εργασία και διαφωτίζουν άριστα το παραπάνω κείμενο.